Beurtkragfases nou verder verhoog  (Foto: Mariska Nanni / Maroela Media) Suid-Afrikaners gaan dié naweek weer ure lank sonder krag sit nadat Eskom Vrydag die inwerkingstelling van hoër fases beurtkrag aangekondig het. Fase 4-beurtkrag is Vrydag om 13:11 ingestel ná ŉ “hoër as verwagte” vraag na krag. Dit sal tot Saterdagoggend om 05:00 geld. Daarna sal fase 3-beurtkrag tot Saterdag om 16:00 geld, gevolg deur fase 4 wat dan weer tot Sondagoggend om 05:00 sal geld. Dié fase sal Sondag teen 16:00 na fase 2 verlaag word voordat fase 3 weer tot Maandagoggend om 05:00 inskop. Eskom het Vrydag gesê dat 15 388 MW se kapasiteit onbeskikbaar is ná ŉ toename in onklaarrakings. Verder word nog 7 169 MW aan beplande instandhoudingswerk afgestaan. Twee opwekkingseenhede by Eskom se Lethabo- en Medupi-kragsentrale is oor die afgelope 24 uur weer in werking gestel, maar terselfdertyd het twee opwekkingseenhede by onderskeidelik die Hendrina- en Matimba-kragstasie ingegee. Twee opwekkingseenhede by die Matla-kragsentrale is ook vir herstelwerk afgeskakel. Verder is daar ŉ vertraging in die herstel van opwekkingseenhede by die Camden-, Kriel- en Tutuka-kragsentrale. Dit veroorsaak verdere druk op die kragnetwerk.